ای مقدس مسکنیم، ای شانلی آذربایجان!
بیز سنینله فخر قیللیق یئر اوزونده هر زامان.
قوی وار اولسون ای وطن، اصلان صفت اوغلانلارین!
اؤپسون آلنیندان آنا! اونلار سنین، سن اونلارین.
***
عاشیق- عاشیق چال سازینی، او سازینین زخمهسی
اورهییمین کهنه دردین تازالاییب، گؤینهدیر
خراب قالمیش وطنیمین تحریف اولموش تاریخی
خاطیریمده نقش باغلیر، قولاغیمدا دینلهنیر.
عاشیق اوخو! ایگید سسین خاطیرلاییر کئچمیشی
قاچاق نبی، کوراوغلولار تازادان دوشور یادا
عاشیق اوخو! ساکت اولما! سسین دوشسون داغلارا
قوی سازیندان حالا گلسین داغدا، داشدا، دریادا.
گئجه- گوندوز، ایستی- سویوق، یای- قیش دائیم چئوریلر
زامان دؤنر، دؤران کئچر، ائلدن آنجاق دیل قالار
جرس سسی قافلهده جومار درین سکوتا
کارواندان دوشرگهده سؤنموش اولان کول قالار
عاشیق اوخو! قوی سیزلاسین بالابانین نالهسی
مظلوم خالقین فغانیله عجین اولوب قاریشسین
بلکه بو سس سبب اولا اتحادا، تیفاقا
بوتون ائللر بیر بیریله قوجاقلاشیب باریشسین
یئنه سنین سازین واردیر گوج گلیرسن سازینا
بوشالدیرسان، ایچریده دردین- غمین قالماسین
من دردیمی کیمه دئییم؟ منیم چارهم کیمدهدیر؟
دیری گؤزلو دوروب باخیم، دردلی قلبیم پارتلاسین؟
pes_Arab azb_Arab pes_Arab azb_Arab unk azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab